Document ID: 32012D0294

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 25ης Μαΐου 2012
περί χρηματοδοτικής συμμετοχής της Ένωσης στα προγράμματα των κρατών μελών για τον έλεγχο, την επιθεώρηση και την επιτήρηση της αλιείας για το 2012
[κοινοποιηθείσα υπό τον αριθμό C(2012) 3262]
(Τα κείμενα στην αγγλική, βουλγαρική, γαλλική, γερμανική, δανική, ελληνική, ισπανική, ιταλική, λετονική, λιθουανική, μαλτέζικη, ολλανδική, πολωνική, πορτογαλική, ρουμανική, σλοβένικη, σουηδική και φινλανδική γλώσσα είναι τα μόνα αυθεντικά)
(2012/294/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 861/2006 του Συμβουλίου, της 22ας Μαΐου 2006, για τη θέσπιση κοινοτικών χρηματοδοτικών μέτρων για την εφαρμογή της κοινής αλιευτικής πολιτικής καθώς και στον τομέα του δικαίου της θάλασσας (1), και ιδίως το άρθρο 21,
Εκτιμώντας τα ακόλουθα:
(1)
Τα κράτη μέλη υπέβαλαν στην Επιτροπή τα προγράμματά τους σχετικά με τον έλεγχο της αλιείας για το 2012 σύμφωνα με το άρθρο 20 του κανονισμού (ΕΚ) αριθ. 861/2006, μαζί με τις αιτήσεις για χρηματοδοτική συμμετοχή της Ένωσης στις δαπάνες που θα χρειασθούν για την υλοποίηση των έργων που περιέχονται σε κάθε πρόγραμμα.
(2)
Οι αιτήσεις σχετικά με δράσεις που προβλέπονται στο άρθρο 8 παράγραφος 1 στοιχείο α) του κανονισμού (ΕΚ) αριθ. 861/2006 μπορούν να είναι επιλέξιμες για ενωσιακή χρηματοδότηση.
(3)
Οι αιτήσεις για ενωσιακή χρηματοδότηση έχουν αξιολογηθεί όσον αφορά τη συμμόρφωσή τους με τους κανόνες που προβλέπονται στον κανονισμό (ΕΚ) αριθ. 391/2007 της Επιτροπής (2).
(4)
Είναι σκόπιμο να καθοριστούν τα μέγιστα ποσά και το ποσοστό της ενωσιακής χρηματοδοτικής συμμετοχής εντός των ορίων που προβλέπει το άρθρο 15 του κανονισμού (ΕΚ) αριθ. 861/2006 και να θεσπιστούν οι όροι βάσει των οποίων είναι δυνατή η χορήγησή της.
(5)
Σύμφωνα με το άρθρο 21 παράγραφος 2 του κανονισμού (ΕΚ) αριθ. 861/2006 ζητήθηκε από τα κράτη μέλη να υποβάλουν προγράμματα για χρηματοδότηση στους τομείς προτεραιότητας που ορίστηκαν από την Επιτροπή στην επιστολή της 14ης Οκτωβρίου 2011, ήτοι, στον τομέα της ανιχνευσιμότητας, της επικύρωσης και των διασταυρούμενων ελέγχων δεδομένων, της μέτρησης της ισχύος μηχανής, του εξοπλισμού του στόλου μικρής κλίμακας με δορυφορικά συστήματα παρακολούθησης σκαφών (VMS) καθώς και με συστήματα ηλεκτρονικής καταγραφής και αναφοράς πληροφοριών (ERS).
(6)
Με βάση τα προαναφερόμενα και λόγω δημοσιονομικών περιορισμών αιτήματα τα οποία υποβλήθηκαν στο πλαίσιο των προγραμμάτων για ενωσιακή χρηματοδότηση σε σχέση με δράσεις οι οποίες δεν θεωρούνται δράσεις προτεραιότητας, όπως είναι η εγκατάσταση συστημάτων αυτόματου εντοπισμού (AIS) επί των αλιευτικών σκαφών, η κατάρτιση και πρωτοβουλίες για τη βελτίωση της ενημέρωσης όσον αφορά τους κανόνες της κοινής αλιευτικής πολιτικής καθώς και την αγορά ή τον εκσυγχρονισμό σκαφών και αεροσκαφών για τον έλεγχο της αλιείας, απορρίφθηκαν.
(7)
Για να ενθαρρυνθούν οι επενδύσεις στις δράσεις προτεραιότητας που ορίζονται από την Επιτροπή και δεδομένων των αρνητικών επιπτώσεων της οικονομικής κρίσης στους προϋπολογισμούς των κρατών μελών, όσον αφορά τις δαπάνες που σχετίζονται με τους προαναφερόμενους τομείς προτεραιότητας, οι οποίοι επιλέχθηκαν για την εν λόγω χρηματοδοτική απόφαση, πρέπει να ισχύει υψηλό ποσοστό συγχρηματοδότησης, εντός των ορίων που προβλέπει το άρθρο 15 του κανονισμού (ΕΚ) αριθ. 861/2006.
(8)
Στους τομείς προτεραιότητας που έχει ορίσει η Επιτροπή διαπιστώθηκε ότι για τα σχέδια σχετικά με την ανιχνευσιμότητα που υπέβαλαν τα κράτη μέλη απαιτείται να υιοθετηθεί μια συνολική και συντονισμένη προσέγγιση μεταξύ των κρατών μελών, για να χορηγηθεί η συμμετοχή της Ένωσης. Συνεπώς, η αξιολόγηση αυτών των σχεδίων ανιχνευσιμότητας για συμμετοχή από την Ένωση αναβλήθηκε έως τη λήψη πρόσθετης απόφασης χρηματοδότησης, σχέδιο της οποίας θα καταρτιστεί το 2012.
(9)
Για να είναι επιλέξιμες για χρηματοδοτική συμμετοχή, οι αυτόματες συσκευές εντοπισμού θα πρέπει να πληρούν τους όρους που προβλέπει ο εκτελεστικός κανονισμός (ΕΕ) αριθ. 404/2011 της Επιτροπής, της 8ης Απριλίου 2011, για τη θέσπιση λεπτομερών κανόνων σχετικά με την εφαρμογή του κανονισμού (ΕΚ) αριθ. 1224/2009 περί της θέσπισης κοινοτικού συστήματος ελέγχου για την εξασφάλιση της τήρησης των κανόνων της κοινής αλιευτικής πολιτικής (3).
(10)
Για να είναι επιλέξιμες για χρηματοδοτική συμμετοχή, οι συσκευές ηλεκτρονικής καταγραφής και αναφοράς πληροφοριών επί αλιευτικών σκαφών πρέπει να πληρούν τους όρους που προβλέπονται στον κανονισμό (ΕΕ) αριθ. 404/2011.
(11)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής αλιείας και υδατοκαλλιέργειας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Αντικείμενο
Η παρούσα απόφαση προβλέπει ενωσιακή χρηματοδοτική συμμετοχή για το 2012 στις δαπάνες οι οποίες πραγματοποιούνται από τα κράτη μέλη κατά την εφαρμογή των συστημάτων παρακολούθησης και ελέγχου της κοινής αλιευτικής πολιτικής (ΚΑΠ) για το 2012, τα οποία αναφέρονται στο άρθρο 8 παράγραφος 1 στοιχείο α) του κανονισμού (ΕΚ) αριθ. 861/2006.
Άρθρο 2
Εκκαθάριση εκκρεμών αναλήψεων υποχρεώσεων
Όλες οι πληρωμές για τις οποίες υποβάλλεται αίτηση επιστροφής δαπανών πρέπει να πραγματοποιηθούν από τα κράτη μέλη μέχρι τις 30 Ιουνίου 2016. Οι πληρωμές που θα πραγματοποιηθούν από τα κράτη μέλη μετά την προαναφερθείσα προθεσμία δεν θα είναι επιλέξιμες για επιστροφή δαπανών. Οι πιστώσεις του προϋπολογισμού που σχετίζονται με την παρούσα απόφαση αποδεσμεύονται μέχρι τις 31 Δεκεμβρίου 2017 το αργότερο.
Άρθρο 3
Νέες τεχνολογίες και δίκτυα πληροφορικής
1. Οι δαπάνες που πραγματοποιούνται, όσον αφορά έργα του παραρτήματος I, για τη δημιουργία νέων τεχνολογιών και δικτύων πληροφορικής, ώστε να καταστεί δυνατή η αποτελεσματική και ασφαλής συλλογή και διαχείριση δεδομένων αναφορικά με την παρακολούθηση, τον έλεγχο και την επιτήρηση των αλιευτικών δραστηριοτήτων, καθώς και σχετικά με την επαλήθευση της ισχύος της μηχανής, είναι επιλέξιμες για χρηματοδοτική συμμετοχή μέχρι το 90 % των επιλέξιμων δαπανών εντός των ορίων που καθορίζονται στο εν λόγω παράρτημα.
2. Κάθε άλλη δαπάνη που πραγματοποιείται όσον αφορά έργα του παραρτήματος I, είναι επιλέξιμη για χρηματοδοτική συμμετοχή ανερχόμενη στο 50 % των επιλέξιμων δαπανών, εντός των ορίων που καθορίζονται στο εν λόγω παράρτημα.
Άρθρο 4
Αυτόματες συσκευές εντοπισμού
1. Οι δαπάνες που πραγματοποιούνται, όσον αφορά έργα του παραρτήματος II, για την αγορά και τοποθέτηση σε αλιευτικά σκάφη αυτόματων συσκευών εντοπισμού, οι οποίες καθιστούν δυνατή την τηλεπαρακολούθηση των σκαφών από κέντρο παρακολούθησης της αλιείας μέσω συστήματος παρακολούθησης σκαφών (VMS) είναι επιλέξιμες για χρηματοδοτική συμμετοχή ανερχόμενη στο 90 % των επιλέξιμων δαπανών, εντός των ορίων που καθορίζονται στο εν λόγω παράρτημα.
2. Η χρηματοδοτική συμμετοχή που αναφέρεται στην παράγραφο 1 υπολογίζεται με βάση ανώτατη τιμή ύψους 2 500 ευρώ ανά σκάφος.
3. Για να είναι επιλέξιμες για τη χρηματοδοτική συμμετοχή που αναφέρεται στην παράγραφο 1, οι αυτόματες συσκευές εντοπισμού πρέπει να πληρούν τους όρους του κανονισμού (ΕΚ) αριθ. 2244/2003.
Άρθρο 5
Συστήματα ηλεκτρονικής καταγραφής και αναφοράς πληροφοριών
Οι δαπάνες που πραγματοποιούνται, όσον αφορά έργα του παραρτήματος III, για την ανάπτυξη, αγορά, εγκατάσταση και τεχνική υποστήριξη κατασκευαστικών στοιχείων συστημάτων ηλεκτρονικής καταγραφής και αναφοράς πληροφοριών (ERS), ώστε να καταστεί δυνατή η αποτελεσματική και ασφαλής ανταλλαγή δεδομένων αναφορικά με την παρακολούθηση, τον έλεγχο και την επιτήρηση των αλιευτικών δραστηριοτήτων, είναι επιλέξιμες για χρηματοδοτική συμμετοχή ανερχόμενη στο 90 % των επιλέξιμων δαπανών, εντός των ορίων που καθορίζονται στο εν λόγω παράρτημα.
Άρθρο 6
Συσκευές ηλεκτρονικής καταγραφής και αναφοράς πληροφοριών
1. Οι δαπάνες που πραγματοποιούνται, όσον αφορά έργα του παραρτήματος IV, για την αγορά και τοποθέτηση σε αλιευτικά σκάφη συσκευών ηλεκτρονικής καταγραφής και διαβίβασης πληροφοριών (ERS), οι οποίες επιτρέπουν στα σκάφη να καταγράφουν και να αναφέρουν ηλεκτρονικά στα κέντρα παρακολούθησης της αλιείας δεδομένα για τις αλιευτικές δραστηριότητες, είναι επιλέξιμες για χρηματοδοτική συμμετοχή ανερχόμενη στο 90 % των επιλέξιμων δαπανών, εντός των ορίων που καθορίζονται στο εν λόγω παράρτημα.
2. Η χρηματοδοτική συμμετοχή που αναφέρεται στην παράγραφο 1 υπολογίζεται με βάση ανώτατη τιμή ύψους 3 000 ευρώ ανά σκάφος με την επιφύλαξη της παραγράφου 4.
3. Για να είναι επιλέξιμες για χρηματοδοτική συμμετοχή, οι συσκευές ηλεκτρονικής καταγραφής και αναφοράς πληροφοριών (ERS) πρέπει να πληρούν τις απαιτήσεις που προβλέπονται στον εκτελεστικό κανονισμό (ΕΕ) αριθ. 404/2011.
4. Στην περίπτωση συσκευών που συνδυάζουν λειτουργίες ERS και VMS και πληρούν τους όρους που προβλέπονται στον εκτελεστικό κανονισμό (ΕΕ) αριθ. 404/2011, η χρηματοδοτική συμμετοχή που αναφέρεται στην παράγραφο 1 του παρόντος άρθρου υπολογίζεται με βάση ανώτατη τιμή ύψους 4 500 ευρώ ανά σκάφος.
Άρθρο 7
Πρότυπα έργα
Οι δαπάνες που πραγματοποιούνται, όσον αφορά έργα του παραρτήματος V, για πρότυπα έργα που αφορούν νέες τεχνολογίες ελέγχου είναι επιλέξιμες για χρηματοδοτική συμμετοχή ανερχόμενη στο 50 % των επιλέξιμων δαπανών, εντός των ορίων που καθορίζονται στο εν λόγω παράρτημα.
Άρθρο 8
Αποδέκτες
1. Η παρούσα απόφαση απευθύνεται στο Βασίλειο του Βελγίου, στη Δημοκρατία της Βουλγαρίας, στο Βασίλειο της Δανίας, στην Ομοσπονδιακή Δημοκρατία της Γερμανίας, στην Ιρλανδία, στην Ελληνική Δημοκρατία, στο Βασίλειο της Ισπανίας, στη Γαλλική Δημοκρατία, στην Ιταλική Δημοκρατία, στην Κυπριακή Δημοκρατία, στη Δημοκρατία της Λετονίας, στη Δημοκρατία της Λιθουανίας, στη Δημοκρατία της Μάλτας, στο Βασίλειο των Κάτω Χωρών, στη Δημοκρατία της Πολωνίας, στη Δημοκρατία της Πορτογαλίας, στη Ρουμανία, στην Δημοκρατία της Σλοβενίας, στη Δημοκρατία της Φινλανδίας, στο Βασίλειο της Σουηδίας και στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
2. Οι προγραμματισμένες δαπάνες, οι εξ αυτών επιλέξιμες δαπάνες και η μέγιστη ενωσιακή συμμετοχή ανά κράτος μέλος έχουν ως εξής:
(σε ευρώ)
Κράτος μέλος
Προγραμματισμένες δαπάνες στο εθνικό πρόγραμμα ελέγχου αλιείας
Δαπάνες για έργα που επιλέγονται βάσει της παρούσας απόφασης
Μέγιστη ενωσιακή συμμετοχή
Βέλγιο
610 000
410 000
345 000
Βουλγαρία
25 565
25 565
23 009
Δανία
3 462 722
2 656 563
2 350 599
Γερμανία
5 971 900
181 000
162 900
Ιρλανδία
52 370 000
270 000
163 000
Ελλάδα
12 110 000
6 040 000
5 400 000
Ισπανία
207 080
84 200
75 780
Γαλλία
3 550 955
2 152 500
1 937 250
Ιταλία
5 877 000
4 412 000
3 846 000
Κύπρος
65 000
65 000
38 500
Λετονία
17 856
17 856
13 400
Λιθουανία
284 939
284 939
256 445
Μάλτα
117 000
104 500
94 050
Κάτω Χώρες
1 709 400
1 580 000
1 422 000
Πολωνία
2 674 000
0
0
Πορτογαλία
3 379 192
539 979
485 981
Ρουμανία
615 000
430 000
367 000
Σλοβενία
204 800
185 800
145 700
Φινλανδία
2 500 000
1 987 500
1 584 750
Σουηδία
11 463 574
242 177
195 782
Ηνωμένο Βασίλειο
10 017 803
4 424 309
3 705 547
Σύνολο
117 233 786
26 093 889
22 612 693
Βρυξέλλες, 25 Μαΐου 2012.

Labels: 7
6
12
18
15